আসন্ন ইংরেজি নববর্ষে আরেকটি ‘বিগ বেন’ পাচ্ছে শহর! উল্টোডাঙা মুচিবাজার এলাকায় ৪০ ফুট লম্বা ঘড়ি-মিনার তৈরি করাচ্ছেন কলকাতা পুরসভার ১৪ নম্বর ওয়ার্ডের কাউন্সিলর অমল চক্রবর্তী। আগামী জানুয়ারিতে ওই ঘড়ি-মিনারের আনুষ্ঠানিক উদ্বোধন হওয়ার কথা। কাউন্সিলরের কথায়, ‘‘শহরবাসীর জন্য এটাই হবে নববর্ষের সেরা উপহার!’’
মুচিবাজার এলাকার ওই চারমাথা মোড়ে এতদিন বসানো ছিল রবীন্দ্রনাথ ঠাকুরের একটি মূর্তি। বর্তমানে সেই মূর্তি সরিয়ে ঘড়ির মিনার তৈরির কাজ চলছে। পরে ওই মিনারেই রাখা হবে রবীন্দ্রনাথের পুরনো মূর্তিটি। অমল জানিয়েছেন, লোহার কাঠামোয় ফাইবার গ্লাস দিয়ে মিনারটি তৈরি হচ্ছে। তাতে থাকবে টেরাকোটার কাজও। মিনারের উপরে বসানো হবে ঘড়িটি। সেটি তৈরির বরাত দেওয়া হয়েছে ‘ঘড়িবাবু’ স্বপন দত্তকে। ঘড়িটি তৈরি করতে ১০ লক্ষেরও বেশি টাকা খরচ হচ্ছে বলে জানিয়েছেন কাউন্সিলর। 
শুক্রবার অমল জানান, মিনারের চারদিকে চারটি ঘড়ি বসানো হবে। প্রতিটির ব্যাস চার ফুট। ঘড়িগুলির বিশেষত্ব, এর ডায়ালে সংখ্যাগুলি লেখা হবে  বাংলা অক্ষরে।
স্বপনের কথায়, ‘‘কাউন্সিলর বাংলা লেখার উপরে জোর দিয়েছিলেন। সেভাবেই ঘড়ি তৈরি হচ্ছে। প্রতি ঘণ্টায় সময় জানাবে ঘড়ি। ঘড়ির আওয়াজ ইলেক্ট্রনিক পদ্ধতিতে হলেও ঘড়ি হবে মেকানিক্যাল।’’ তিনি জানান, সপ্তাহে একবার করে ওই ঘড়িগুলিতে দম দিতে হবে।
এ প্রসঙ্গে অমলের মন্তব্য, ‘‘কাউন্সিলর হিসাবে কিছু করে যেতে চাই। আমার আগে তৃণমূলের এক বিধায়ক লেকটাউনে ঘড়ি বসিয়েছেন। কিন্তু তাতে ইংরেজি বেশি। আমার ঘড়ি হবে বাংলায়।’’ 
ঘড়ি মিনার উদ্বোধনে তৃণমূল সাংসদ সুদীপ বন্দ্যোপাধ্যায়ের পাশাপাশি মুখ্যমন্ত্রী মমতা বন্দ্যোপাধ্যায়কেও চাইছেন কাউন্সিলর। বললেন, ‘‘দিদি এলে এলাকার মানুষ খুশি হয়ে যাবেন। দিদির এই ঘড়ি খারাপ লাগবে না।’’